ગુજરાત સરકારમાં મંત્રીમંડળની જવાબદારી વહેંચવામાં આવી છે પરંતુ મંત્રીઓ અને વહીવટી તંત્ર વચ્ચે તાલમેલનો અભાવ હોય તેવું જણાઇ આવે છે. વિભાગના અધિકારીઓ રાજકીય આદેશોને માની રહ્યાં નથી તેમ જિલ્લાનું વહીવટી તંત્ર સચિવાલયના બ્યુરોક્રેટ્સનું માનતા નથી પરિણામે વિભાગો અને મંત્રીઓની ઓફિસોમાં પેન્ડિંગ ફાઇલોના ઢગલા ખડકાયા છે. એક કેબિનેટ મંત્રીના અંગત સ્ટાફે હૈયાવરાળ ઠાલવતાં કહ્યું હતું કે સામાન્ય લોકો કે જેઓ સચિવાલય સુધીના ધક્કા ખાય છે ત્યારે તેમને ન્યાય મળતો નથી ત્યારે અફસોસ થાય છે. સરકારના વહીવટી તંત્રનું કોમ્પ્યુટરાઇઝેશન થયું છે છતાં જિલ્લા વહીવટી તંત્ર હાર્ડકોપીનો આગ્રહ રાખે છે. મોદી સરકારે તાલુકા સરકારનો કન્સેપ્ટ અમલમાં મૂક્યો હતો પરંતુ અહીં તો સચિવાલયનો કન્સેપ્ટ પણ અરજદારોને સમયસર ન્યાય આપી શકતો નથી. વહીવટી તંત્રની ગતિશિલતામાં ગુજરાત કરતાં અન્ય રાજ્યો આગળ નિકળી ગયા છે. ગુજરાતના પાડોશી રાજ્યોના વહીવટી તંત્ર પર નજર કરીએ તો ત્યાં અસરકારક અને પારદર્શી સિંગલ વિન્ડો સિસ્ટમ અને ફાઇલ ટ્રેકિંગ સિસ્ટમનો અમલ થયો છે તેથી અરજદારોને ઝડપી નિર્ણય મળી જાય છે. ગુજરાતમાં આ બન્ને સિસ્ટમ છે પરંતુ અરજદારો માટે તે ગુપ્ત રાખવામાં આવે છે. ફાઇલ ક્યાં પહોંચી અને ક્યારે શું નિર્ણય લેવાયો છે તે અરજદારોને જોવા મળી શકતું નથી.